《九日分韵得花字》
宋代·高斯得

秋日何烈烈，忧心在丘麻。
老圃跬步间，无悰问黄花。
及兹九九候，清樽畅幽遐。
朋簪既肃穆，宴豆亦静嘉。
风雨知萧辰。飒然掠窗纱。
乔松助声势，轰豗掉狂车。
萸囊顿精神，似与老守夸，
渊明有三径，我独归无家。
浮骖竟安适，伫立空咨嗟。

作者简介：宋邛州蒲江人，字不妄。高稼子。理宗绍定二年进士。李心传修四朝史，辟为史馆校阅，分修光、宁二帝纪。因言事，忤宰相史嵩之，出为外官。淳祐六年复以论史嵩之事被排出外。历福建路计度转运副使，为宰相丁大全之党诬劾，夺职降官，大全罢，事始得白。恭帝德祐元年累官至参知政事，为宰相留梦炎乘间罢去。有《诗肤说》、《耻堂文集》等。